ประชาชนจำนวนมาก กราบไหว้พระแก้วมรกตและถวายบังคมพระบรมรูปสมเด็จพระบูรพมหากษัตริยาธิราช
ประชาชนจำนวนมากสวมใส่เสื้อผ้าชุดสุภาพ มาต่อแถวเพื่อเข้ากราบถวายบังคมพระบรมรูปสมเด็จพระบูรพมหากษัตริยาธิราช ภายในปราสาทพระเทพบิดร หลังสำนักพระราชวัง เนื่องในโอกาสเทศกาลสงกรานต์ หรือวันปีใหม่ไทย 13-15 เมษายน 2565 โดยก่อนเข้ามาภายในวัดพระแก้ว มีเจ้าหน้าที่ตำรวจและจิตอาสาคอยอำนวยความสะดวกจัดระเบียบเป็นแถวตอนคัดกรองสแกนบัตรประชาชนรับสติกเกอร์ติดเสื้อและต้องสวมหน้ากากอนามัยตลอดเวลา ขณะที่ด้านในก่อนจะขึ้นปราสาทพระเทพบิดร เจ้าหน้าที่สำนักพระราชวังได้ชี้ทำความเข้าใจก่อนขึ้นกราบถวายบังคมพระบรมรูปสมเด็จพระบูรพมหากษัตริยาธิราช ทั้งการงดถ่ายภาพด้านในปราสาทและผู้หญิงต้องสวมผ้าถุง หรือกระโปรงยาวคลุมเข่า และผู้ชายต้องไม่สวมกางเกงยีนต์ จัดแถวให้ขึ้นกราบครั้งละ 20 คน พร้อมบรรยายให้กราบอย่างพร้อมเพรียงกัน ส่วนประชาชนที่เตรียมพวงมาลัยมา ก็สามารถวางลงบนพานที่จัดเตรียมไว้ ทั้งนี้ก่อนลงจากปราสาทพระเทพบิดร สามารถยืนถ่ายภาพด้านหน้าประตูเพื่อเป็นที่ระลึก นางสาวสุภาภรณ์ เลิศสุดวิชัย อายุ 61 ปี หนึ่งในประชาชนที่เดินทางมา กล่าวด้วยความตื้นตันใจว่า เป็นครั้งแรกในชีวิตที่ได้เข้ากราบถวายบังคมพระบรมรัชกาลที่ 1 ถึงรัชกาลที่ 9 ภายในปราสาทพระเทพบิดร รู้สึกภาคภูมิใจที่เป็นคนไทยและสำนึกในพระมหากรุณาธิคุณของพระมหากษัตริย์ทุกพระองค์ อย่างหาที่สุดมิได้ อย่างไรก็ตาม ประชาชนและนักท่องเที่ยว ที่แต่งกายไม่เป็นตามข้อกำหนด แม้จะไม่สามารถเข้าไปภายในปราสาทพระเทพบิดรได้ แต่สามารถกราบถวายบังคมอยู่ภายนอกและสามารถเข้ากราบสักการะพระพุทธมหามณีรัตนปฏิมากร หรือพระแก้วมรกต ซึ่งเป็นพระพุทธรูปคู่บ้านคู่เมืองของประเทศไทย เพื่อเป็นสิริมงคลแก่ชีวิต โดยสำนักพระราชวัง เปิดให้ประชาชนและนักท่องเที่ยว เข้าชมได้จนถึงเวลา 13.00 น.เท่านั้น หลังจากเวลาดังกล่าว งดเข้าชมพระอุโบสถทั้งวัน